আশঙ্কাই সত্যি হল! মুর্শিদাবাদের রঘুনাথগঞ্জ থেকে উদ্ধার হওয়া সাড়ে তিন লক্ষ টাকার জাল নোট চেহারায় আসল টাকার প্রায় কাছাকাছি বলে প্রাথমিক পরীক্ষার পর সিআইডি’কে জানালেন শালবনির টাঁকশালের বিশেষজ্ঞরা। তাঁদের মতে, নোটবন্দির পর পশ্চিমবঙ্গে যত জাল নোট উদ্ধার হয়েছে, তার মধ্যে এগুলিই সব চেয়ে ‘উন্নত’ মানের।
গোয়েন্দারা জেনেছেন, সাড়ে তিন লক্ষ জাল টাকার মধ্যে অন্তত দু’লক্ষ কলকাতায় ঢোকার কথা ছিল। জাল নোটের হাতবদল এই শহরের ঠিক কোথায় হতো, ধৃত ইসমাইল শেখের মোবাইল ফোন থেকে সেই তথ্য জানার চেষ্টা করছেন তদন্তকারীরা।
গত ৩০ জানুয়ারি গভীর রাতে রঘুনাথগঞ্জের তেঘরি গ্রাম থেকে ১৭৫টি জাল দু’হাজার টাকার নোট উদ্ধার করে সিআইডি। নোটগুলি দেখেই গোয়েন্দারা জানিয়েছিলেন যে, ওই জাল নোটগুলি যথেষ্ট উন্নত মানের। তারপর শালবনির টাঁকশালের বিশেষজ্ঞরাও জানিয়েছেন, হাজার টাকা ও পুরনো ৫০০ টাকার নোট বাতিলের পর এত ‘উন্নত মানের’ জাল দু’হাজার টাকার নোট তাঁরা দেখেননি। এবার শালবনিতে আরও ভালভাবে নোটের কাগজ, কালি ও অন্যান্য বৈশিষ্ট্য পরীক্ষা করে দেখা হবে। কোনও টাঁকশালে ওই জাল নোটগুলি ছাপানো হয়েছে কি না, তা-ও বোঝার চেষ্টা করা হবে।
সিআইডি জেনেছে, ওই ১৭৫টি জাল নোট ঢুকেছিল রঘুনাথগঞ্জের বাহুরাঘাট সীমান্ত দিয়ে। নোট পাচারে জিয়াউল, সোহেল ও শহিদুল— বাংলাদেশের এই তিন নাগরিকের নাম পেয়েছেন গোয়েন্দারা। সিআইডি সূত্রের খবর, ওই তিনজন দীর্ঘকাল ধরে গরু   চোরাচালানে জড়িত।
বিএসএফের কড়াকড়িতে বাহুরাঘাট সীমান্ত দিয়ে গত চার-পাঁচ মাস গরু চোরাচালান অনেকটা কমেছে। চোরাচালানে জড়িত অনেকেই তাই বর্তমানে কার্যত বেকার। জাল নোটের পরিচিত করিডর— মালদহের কালিয়াচক ও বৈষ্ণবনগরের বিভিন্ন সীমান্ত দিয়ে জাল নোট চক্রের বেশ কয়েকজন চাঁইও গত দু’তিন বছরে কেন্দ্রীয় গোয়েন্দা সংস্থা এনআইএ’র হাতে ধরা পড়েছে। ওই পথে বেড়েছে নজরদারিও। 
তাই মালদহের কালিয়াচক-বৈষ্ণবনগর থেকে কিছুটা সরে এসে মুর্শিদাবাদের বাহুরাঘাটকে জাল নোট পাচারের বিকল্প করিডর করে তোলার চেষ্টা হচ্ছে বলে গোয়েন্দাদের একাংশের অভিমত। তাছাড়া, বাহুরাঘাটের ওপারে বাংলাদেশের চাঁপাই নবাবগঞ্জ জেলার শিবগঞ্জ থানা এলাকা। যা জাল নোটের ‘আড়ত’ বলে গোয়েন্দাদের দাবি।